Hypoglykemi

Hypoglykemi (gr. hypo + glyk + emi, for lite søtt i blodet), ofte kalt føling, er en tilstand hvor blodsukkeret er for lavt. Blodsukker under 4 mmol/liter (70 mg/dl) anses for hypoglykemi. Dette kan skyldes sykdom eller bruk av legemidler og doping. Sykdommer og tilstander som kan medføre hypoglykemi er feilbehandling av diabetes (ved for høye doser av insulin eller antidiabetika, ofte forbundet med at det ikke tas høyde for endret insulinbehov ved økt fysisk aktivitet, forandring i karbohydratinntak eller alkoholinntak), hyperinsulinemi, og faste. Legemidler som kan medføre hypoglykemi er insulin og antidiabetika.
Det skilles ofte mellom mild, moderat og alvorlig hypoglykemi. Ved mild hypoglykemi, klarer diabetikeren selv å øke blodsukkeret gjennom tilførsel av mat, før det synker til nivåer som kan forårsake bevisstløshet. Mild hypoglykemi forekommer hyppig blant diabetes type-1 pasienter, og er ansett som nesten umulig å unngå når man bruker insulin og har et velregulert blodsukker. Symptomer på mild hypoglykemi er uro, skjelving, svimmelhet, svette, rask puls, hjertebank, humørsvingninger og sult. Noen opplever uklart syn, kvalme eller oppkast. Det er også vanlig å få hodepine, bli forvirret, aggressiv eller få konsentrasjonsvansker og uklar tale. Hypoglykemi kan misforstås av andre som å være alkoholpåvirket
Symptomer på hypoglykemi varierer mellom ulike personer, men hos hver person inntrer hvert symptom ofte ved bestemte blodsukkernivåer og kan være en pekepinn på hvor alvorlig hypoglykemien er.
Alvorlig hypoglykemi oppstår med blodsukker lavere enn 2,8 mmol/l. Dersom hypoglykemien ikke korrigeres med inntak av raske karbohydrater, og blodsukkeret synker lavere enn 2 mmol/l, er det vanlig å oppleve kramper, bevissthetstap, bevisstløshet og lammelser. Hypoglykemi kan blant annet oppstå av at diabetikeren feilberegner insulindosen, og injiserer for mye insulin i forhold til mengden karbohydrater, det går for lang tid mellom- eller man hopper over måltid, eller på grunn av aktivitet som senker blodsukkeret. Ved velregulert diabetes type 1, er det vanlig med rundt to ukentlige hypoglykemier som krever resolutt handling.Alvorlig hypoglykemi kan medføre hjerneskade og må derfor behandles øyeblikkelig. En diabetiker med anfall må alltid antas å kunne ha hypoglykemi og behandles deretter. Behandling av hypoglykemi er sukkerholdig mat og drikke så lenge personen er i stand til å svelge.
Dersom en person blir bevisstløs på grunn av hypoglykemi, omtales tilstanden som insulinsjokk. Ved insulinsjokk er ikke diabetikeren i stand til å svelge, og må få et seigt, sukkerholdig stoff som honning, sjokoladepålegg, sjokoladesaus/karamellsaus eller lignende smurt på innsiden av kinn/lepper imellom kinnet/leppene og tennene. Dersom diabetikeren har glukagonsprøyte tilgjengelig, settes denne i lårmuskelen og personen legges i stabilt sideleie. På sykehus kan glukagon injiseres intramuskulært eller glukose gis som intravenøs infusjon.
Personer uten diabetes kan tro de har lavt blodsukker når de er sultne. Noen merker symtomene på hypoglykemi, for eksempel sult, ørhet og konsentrasjonsvansker. Disse følelsen kommer på grunn av sult, ikke på grunn av hypoglykemi. Personer uten diabetes kan ha et helt normalt blodsukker i flere dager uten inntak av mat.Det motsatte av hypoglykemi, høyt blodsukker, er hyperglykemi.


== Se også ==
Hemoglobin A1c


== Referanser ==


== Litteratur ==
Hanås, Ragnar (2021). «Føling». Type 1 diabetes hos barn, ungdom og unge voksne. Oslo: Cappelen Damm AS. s. 41–61. ISBN 9788202699222. 


== Eksterne lenker ==
(en) Hypoglycemia – kategori av bilder, video eller lyd på Commons